b'\n_START_ARTICLE_\nBaltistika\n_START_PARAGRAPH_\nBaltistika \xe2\x80\x93 daugia\xc5\xa1ak\xc4\x97 mokslo \xc5\xa1aka, apimanti balt\xc5\xb3 taut\xc5\xb3  kalb\xc5\xb3 ir kult\xc5\xabros (istorijos, literat\xc5\xabros, folkloro, mitologijos) lyginamuosius tyrimus. Baltistika pagal tiriamos kult\xc5\xabros pob\xc5\xabd\xc4\xaf dar skirstoma \xc4\xaf lituanistik\xc4\x85, latvistik\xc4\x85, pr\xc5\xabsistik\xc4\x85 ir t. t. Didelis d\xc4\x97mesys skiriamas kalbotyros, ypa\xc4\x8d balt\xc5\xb3 prokalb\xc4\x97s studijoms. _NEWLINE_\xc5\xa0iuo metu pasaulyje (daugiausia Europoje) yra per 30 baltistikos centr\xc5\xb3. Pagrindinis baltistikos centras Lietuvoje yra Vilniaus universitetas. Nuo 1965 m. leid\xc5\xbeia \xc5\xbeurnal\xc4\x85 \xe2\x80\x9eBaltistica\xe2\x80\x9c. Kadangi lietuvi\xc5\xb3 kalba indoeuropie\xc4\x8di\xc5\xb3 kalb\xc5\xb3 kontekste turi nema\xc5\xbeai archaji\xc5\xa1k\xc5\xb3 bruo\xc5\xbe\xc5\xb3, tai baltistiniai tyrimai atliekami ir ten, kur yra indoeuropeistika.\n_START_SECTION_\nIstorija\n_START_PARAGRAPH_\nPirmieji lietuvi\xc5\xb3 \xe2\x80\x93 latvi\xc5\xb3 kalb\xc5\xb3 lyginimo bandymai pastebimi jau sen\xc5\xb3j\xc5\xb3 gramatik\xc5\xb3 ra\xc5\xa1tuose (D. Klein, Grammatica Litvanica 1653\xc2\xa0m., G. F. Stender, Lettische Grammatik 1783\xc2\xa0m.). _NEWLINE_Karaliau\xc4\x8diaus universitete 1718-1944 m. veik\xc4\x97 lietuvi\xc5\xb3 kalbos seminaras. Moksli\xc5\xa1kai balt\xc5\xb3 kalbos prad\xc4\x97tos tirti ir lyginti su kitomis indoeuropie\xc4\x8di\xc5\xb3 kalbomis XIX a., F. Boppui 1816\xc2\xa0m. pad\xc4\x97jus pirmuosius lyginamosios kalbotyros pagrindus. \xc4\xae jo 1833\xc2\xa0m. i\xc5\xa1leist\xc4\x85 Vergleichende Grammatik jau buvo \xc4\xaftraukta ir lietuvi\xc5\xb3 kalba. Daugiau ar ma\xc5\xbeiau lyginamosios yra ir F. Kur\xc5\xa1ai\xc4\x8dio (Grammatik der Litauischen Sprache, 1876\xc2\xa0m.), o. Wiedermanno (Handbuch det littauischen Sprache, 1897\xc2\xa0m.), K. Jauniaus (Grammatika litovskago jazyka 1908\xe2\x80\x931916), A. Leskieno (Litauisches Lesebuch, 1919\xc2\xa0m.), J. Plakio (Lei\xc5\xa1u valodas rokas gramata, 1926\xc2\xa0m.) gramatikos._NEWLINE_Pr\xc5\xabs\xc5\xb3 kalbos paminklus po G.H. F. Nesselmanno (Die Sprache der alten Preussen an ihren Ueberresten erlaeutert, 1845\xc2\xa0m.) moksli\xc5\xa1kai tyr\xc4\x97 E. Berneker (Die preussische Sprache, 1896\xc2\xa0m.)._NEWLINE_Ilg\xc4\x85 laik\xc4\x85 ypatinga tyrimu sritis buvo balt\xc5\xb3-slav\xc5\xb3 prokalb\xc4\x97s klausimas._NEWLINE_\xc5\xbdym\xc5\xb3 ind\xc4\x97l\xc4\xaf \xc4\xaf baltistik\xc4\x85 \xc4\xafne\xc5\xa1\xc4\x97 Rusijos mokslininkai V. Toporovas, para\xc5\xa1\xc4\x99s Pr\xc5\xabs\xc5\xb3 kalbos etimologinio \xc5\xbeodyno 1-5 t., bei O. Truba\xc4\x8diovas, su juo i\xc5\xa1pl\xc4\x97toj\xc4\x99s K. B\xc5\xabgos darbus, \xe2\x80\x93 jie i\xc5\xa1samiai i\xc5\xa1tyr\xc4\x97 ir konstatavo Padniepr\xc4\x97s hidronimijos balti\xc5\xa1kum\xc4\x85.\n_START_SECTION_\nBaltistai\n_START_PARAGRAPH_\n\xc5\xbdymesni baltistai: Kazimieras Jaunius, Jurgis Gerulis, Kazimieras B\xc5\xabga, Jonas Kazlauskas, Vytautas Ma\xc5\xbeiulis, Algirdas Sabaliauskas, Zigmas Zinkevi\xc4\x8dius, Marija Gimbutien\xc4\x97, Aleksandras Vanagas, Augustas \xc5\xa0leicheris, Ernstas Frenkelis, Vladimiras Toporovas, Michel Jonval ir kiti.'